Document ID: 31992R0564

ΚΑΝΟΝΙΣΜΟΣ (ΕΟΚ) αριθ. 564/92 ΤΗΣ ΕΠΙΤΡΟΠΗΣ της 5ης Μαρτίου 1992 για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος που προβλέπεται από τις προσωρινές συμφωνίες σύνδεσης μεταξύ της Κοινότητας, αφενός, και της Δημοκρατίας της Πολωνίας, της Δημοκρατίας της Ουγγαρίας και της Τσεχικής και Σλοβακικής Ομοσπονδιακής Δημοκρατίας, αφετέρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 518/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας, αφετέρου (1), και ιδίως το άρθρο 1,
τον κανονισμό (ΕΟΚ) αριθ. 519/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Ουγγαρίας, αφετέρου (2), και ιδίως το άρθρο 1,
τον κανονισμό (ΕΟΚ) αριθ. 520/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Τσεχικής και Σλοβακικής Ομοσπονδιακής Δημοκρατίας, αφετέρου (3), και ιδίως το άρθρο 1,
Εκτιμώντας:
ότι οι συμφωνίες συνδέσεως ανάμεσα, αφενός, στην Ευρωπαϊκή Οικονομική Κοινότητα και την Ευρωπαϊκή Κοινότητα Άνθρακα και Χάλυβα και, αφετέρου, τη Δημοκρατία της Πολωνίας, τη Δημοκρατία της Ουγγαρίας και την Τσεχική και Σλοβακική Ομοσπονδιακή Δημοκρατία υπεγράφησαν στις 16 Δεκεμβρίου 1991- ότι, έως ότου αρχίσουν να ισχύουν οι συμφωνίες αυτές, η Κοινότητα αποφάσισε να εφαρμόσει, με ισχύ από την 1η Μαρτίου 1992, τις προσωρινές συμφωνίες που έχει συνάψει με τις εν λόγω χώρες, οι οποίες στο εξής θα καλούνται "προσωρινές συμφωνίες"-
ότι η συμφωνία προβλέπει μείωση του δασμού εισαγωγής ορισμένων προϊόντων του τομέα χοιρείου κρέατος, έως ότου εξαντληθούν οι ορισθείσες ποσότητες- ότι, για να διασφαλισθεί η ομαλότητα των εισαγωγών, θα πρέπει να κλιμακωθούν οι εν λόγω ποσότητες στη διάρκεια όλου το χρόνου-
ότι, παράλληλα με τις διατάξεις της προσωρινής συμφωνίας για τη διασφάλιση της καταγωγής του προϊόντος, θα πρέπει να διασφαλίζεται η διαχείριση του καθεστώτος με τις άδειες εισαγωγής- ότι, για το σκοπό αυτό, θα πρέπει να προσδιορισθούν, ειδικότερα, οι λεπτομέρειες υποβολής των αιτήσεων και τα στοιχεία που πρέπει να περιλαμβάνονται στις αιτήσεις και τα πιστοποιητικά, κατά παρέκκλιση από τα άρθρα 8 και 21 του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών λεπτομερειών εφαρμογής του καθεστώτος πιστοποιητικών εισαγωγής, εξαγωγής και προκαθορισμού των γεωργικών προϊόντων (4), όπως τροποποιήθηκε τελευταία από τον κανονισμό (ΕΟΚ) αριθ. 1599/90 (5)- ότι θα πρέπει, επιπλέον, να εκδίδονται τα πιστοποιητικά μετά από ένα ορισμένο χρονικό διάστημα απαραίτητο για τη μελέτη τους και εφαρμόζοντας, ενδεχομένως, ένα ενιαίο ποσοστό μείωσης-
ότι, για να διασφαλισθεί η αποτελεσματική διαχείριση του καθεστώτος, θα πρέπει να καθορισθεί σε 30 Ecu ανά τόνο το ποσό της εγγύησης της σχετικής με τις άδειες εισαγωγής στο πλαίσιο του εν λόγω καθεστώτος- ότι ο εγγενής του καθεστώτος κίνδυνος κερδοσκοπίας στον τομέα του χοιρείου κρέατος υποχρεώνει τους συναλλασσόμενους να τηρούν τους καθορισμένους όρους αν επιθυμούν να έχουν πρόσβαση στο εν λόγω καθεστώς-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κάθε εισαγωγή στην Κοινότητα, στα πλαίσια του καθεστώτος που προβλέπεται στο άρθρο 14 παράγραφοι 2 και 4 των προσωρινών συμφωνιών, προϊόντων που ανήκουν στις ομάδες 1, 2, 3, 4, 5, 6, 7, 8, 9, 10 και 11 που αναφέρονται στο παράρτημα Ι, υπόκειται στην προσκόμιση πιστοποιητικού εισαγωγής.
Οι ποσότητες των προϊόντων για τα οποία ισχύει το καθεστώς αυτό, καθώς και το ποσοστό μείωσης του δασμού, αναφέρονται ανά ομάδες στο παράρτημα Ι.
Άρθρο 2
Για το 1992, οι ποσότητες που ανταποκρίνονται στις ομάδες 1, 2, 3, 4, 5, 6, 7, 8, 9, 10 και 11 κατανέμονται στο υπόλοιπο έτος ως εξής:
- 40 % από την 1η Μαρτίου έως τις 30 Ιουνίου 1992,
- 30 % από την 1η Ιουλίου έως τις 30 Σεπτεμβρίου 1992,
- 30 % από την 1η Οκτωβρίου έως τις 31 Δεκεμβρίου 1992.
Από το 1993 έως το 1996, οι ποσότητες που ανταποκρίνονται σ' αυτούς τους αριθμούς ομάδων κατανέμονται κατά 25 % κατ' έτος, αρχής γενομένης κάθε φορά από την 1η Ιανουαρίου, 1η Απριλίου, 1η Ιουλίου και 1η Οκτωβρίου.
Άρθρο 3
Η έκδοση των πιστοποιητικών εισαγωγής που αναφέρονται στο άρθρο 1 υπόκειται στους ακόλουθους κανόνες:
α) ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο, κατά τη στιγμή υποβολής της αιτήσεως, πρέπει να αποδείξει στις αρμόδιες αρχές του κράτους μέλους ότι κατά το τελευταίο δωδεκάμηνο συναλλάσσεται με τις τρίτες χώρες στον τομέα του χοιρείου κρέατος. Εντούτοις, δεν επωφελούνται του καθεστώτος αυτού τα καταστήματα λιανικής πωλήσεως και τα εστιατόρια που πωλούν τα προϊόντα τους στον τελικό καταναλωτή-
β) η αίτηση πιστοποιητικού μπορεί να φέρει μόνο έναν από τους αριθμούς ομάδων που αναφέρονται στο παράρτημα Ι του παρόντος κανονισμού. Η αίτηση μπορεί να αφορά διάφορα προϊόντα που υπάγονται σε διαφορετικούς κωδικούς ΣΟ και κατάγονται από μία μόνο από τις τρεις χώρες για τις οποίες ισχύει ο παρών κανονισμός. Στις περιπτώσεις αυτές, όλοι οι κωδικοί ΣΟ αναφέρονται στη θέση 16 και η περιγραφή τους στη θέση 15.
Η αίτηση πιστοποιητικού πρέπει να αφορά τουλάχιστον ένα τόνο και, κατ' ανώτατο όριο, 25 % της διαθέσιμης ποσότητας για την αντίστοιχη ομάδα και για την περίοδο που καθορίζεται στο άρθρο 2-
γ) η αίτηση πιστοποιητικού και το πιστοποιητικό περιλαμβάνουν στη θέση 8 την ένδειξη της χώρας καταγωγής- τα πιστοποιητικά δημιουργούν την υποχρέωση να γίνουν εισαγωγές από την αναφερόμενη χώρα-
δ) η αίτηση πιστοποιητικού και το πιστοποιητικό περιλαμβάνουν στη θέση 20 μία από τις ακόλουθες ενδείξεις:
Reglamento (CEE) no 564/92,
Forordning (EOF) nr. 564/92,
Verordnung (EWG) Nr. 564/92,
Κανονισμός (ΕΟΚ) αριθ. 564/92,
Regulation (EEC) No 564/92,
Reglement (CEE) no 564/92,
Regolamento (CEE) n. 564/92,
Verordening (EEG) nr. 564/92,
Regulamento (CEE) no 564/92-
ε) το πιστοποιητικό περιλαμβάνει στη θέση 24 μία από τις ακόλουθες ενδείξεις:
Μείωση του δασμού . . . όπως καθορίζεται στον
Reglamento (CEE) no 564/92,
Forordning (EOF) nr. 564/92,
Verordnung (EWG) Nr. 564/92,
Κανονισμός (ΕΟΚ) αριθ. 564/92,
Regulation (EEC) No 564/92,
Reglement (CEE) no 564/92,
Regolamento (CEE) n. 564/92,
Verordening (EEG) nr. 564/92,
Regulamento (CEE) no 564/92.
Άρθρο 4
1. Οι αιτήσεις των πιστοποιητικών υποβάλλονται μόνο κατά το πρώτο δεκαήμερο κάθε περιόδου, όπως καθορίζεται στο άρθρο 2.
2. Οι αιτήσεις των πιστοποιητικών γίνονται δεκτές εφόσον ο αιτών δηλώνει εγγράφως ότι, για την τρέχουσα περίοδο, δεν έχει υποβάλει και αναλαμβάνει την υποχρέωση να μην υποβάλει άλλες αιτήσεις όσον αφορά προϊόντα της ίδιας ομάδας στο κράτος μέλος στο οποίο έχει υποβληθεί η αίτηση ούτε σε άλλα κράτη μέλη- σε περίπτωση υποβολής από τον ίδιο ενδιαφερόμενο αιτήσεων όσον αφορά προϊόντα της ίδιας ομάδας, δεν γίνεται αποδεκτή καμία αίτηση.
3. Τα κράτη μέλη ανακοινώνουν στην Επιτροπή την τρίτη εργάσιμη ημέρα μετά από εκείνη του τέλους της περιόδου υποβολής των αιτήσεων τις αιτήσεις που υποβλήθηκαν για καθένα από τα προϊόντα που ανήκουν στις εν λόγω ομάδες. Η ανακοίνωση αυτή περιλαμβάνει τον κατάλογο των αιτούντων, καθώς και τις χώρες καταγωγής. Όλες οι ανακοινώσεις, συμπεριλαμβανομένων και των ανακοινώσεων που δεν υπάρχουν αιτήσεις, πραγματοποιούνται με τηλετυπικό μηχάνημα ή με τηλεφωτοαντιγραφή την αναφερόμενη εργάσιμη ημέρα στο υπόδειγμα που εμφαίνεται στο παράρτημα ΙΙ, στην περίπτωση που δεν υπάρχουν αιτήσεις, και στα υποδείγματα που εμφαίνονται στα παραρτήματα ΙΙ και ΙΙΙ, στην περίπτωση υποβολής αιτήσεων.
4. Με την επιφύλαξη αποφάσεως αποδοχής των αιτήσεων από την Επιτροπή, τα πιστοποιητικά εκδίδονται την 23η ημέρα κάθε περιόδου όπως καθορίζεται στο άρθρο 2.
5. Η Επιτροπή αποφασίζει σε ποιο βαθμό μπορεί να δοθεί συνέχεια στις αιτήσεις που αναφέρονται στο άρθρο 3.
Εάν οι ποσότητες για τις οποίες έχουν ζητηθεί πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ένα ενιαίο ποσοστό μείωσης των ζητούμενων ποσοτήτων.
Εάν η συνολική ποσότητα που αποτελεί αντικείμενο των αιτήσεων είναι μικρότερη από τη διαθέσιμη ποσότητα, η Επιτροπή θα καθορίσει την υπόλοιπη ποσότητα που θα προστεθεί στη διαθέσιμη ποσότητα της επόμενης περιόδου.
6. Τα εκδιδόμενα πιστοποιητικά ισχύουν σε ολόκληρη την Κοινότητα.
Άρθρο 5
Τα πιστοποιητικά εισαγωγής για τις εισαγωγές οι οποίες πραγματοποιούνται στη διάρκεια της περιόδου από την 1η Μαρτίου έως τις 30 Ιουνίου θα ισχύουν 120 ημέρες, αρχής γενομένης από την ημερομηνία της πραγματικής έκδοσής τους- τα πιστοποιητικά εισαγωγής τα οποία εκδίδονται για τις εισαγωγές που θα πραγματοποιηθούν από την 1η Ιουλίου 1992 θα ισχύσουν 90 ημέρες από την ημερομηνία της πραγματικής έκδοσής τους.
Τα πιστοποιητικά εισαγωγής που εκδίδονται με βάση τον παρόντα κανονισμό δεν μεταβιβάζονται.
Άρθρο 6
Οι αιτήσεις των πιστοποιητικών εισαγωγής συνοδεύονται από τη σύσταση εγγυήσεως 30 Ecu ανά 100 χιλιόγραμμα για όλα τα προϊόντα που αναφέρονται στο άρθρο 1.
Άρθρο 7
Με την επιφύλαξη των διατάξεων του παρόντος κανονισμού, εφαρμόζονται οι διατάξεις του κανονισμού (ΕΟΚ) αριθ. 3719/88.
Εντούτοις, κατά παρέκκλιση από το άρθρο 8 παράγραφος 4 του εν λόγω κανονισμού, η εισαγόμενη ποσότητα στα πλαίσια του παρόντος κανονισμού δεν μπορεί να υπερβαίνει την ποσότητα που αναφέρεται στις θέσεις 17 και 18 του πιστοποιητικού εισαγωγής. Ο αριθμός 0 εγγράφεται, για το σκοπό αυτό, στη θέση 19 του εν λόγω πιστοποιητικού.
Άρθρο 8
Τα προϊόντα τίθενται σε ελεύθερη κυκλοφορία κατόπιν υποβολής του πιστοποιητικού κυκλοφορίας EUR 1, το οποίο εκδίδεται από τη χώρα εξαγωγής, σύμφωνα με τις διατάξεις του πρωτοκόλλου 4 που επισυνάπτεται στην προσωρινή συμφωνία.
Άρθρο 9
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Μαρτίου 1992.

Labels: 3
18
17